ANC-LP vas vir beweerde veediefstalArgieffoto ŉ ANC-LP is in hegtenis geneem vir beweerde veediefstal. Susanna Dantjie, adjunk- provinsiale sekretaris, het gesê Mapule Mafolo is in Schweizer-Reneke vasgetrek. Sy is in hegtenis geneem omdat sy glo twee kalwers gesteel het in dié omgewing. Dantjie het gesê sy en Bridgette Tlhomelang, die ANC se provinsiale sekretaris van die vroueliga, het Dinsdag met Mafolo vergader om haar kant van die saak te hoor. “Mafolo is inderdaad saam met Thabo Phutiyagae in hegtenis geneem. Volgens haar is hy al vier jaar haar kêrel en koop en verkoop hy gereeld beeste,” het Dantjie gesê. “Op die dag dat hulle vasgetrek is, het Mafolo vir Phutiyagae ŉ rygeleentheid na ŉ veiling gegee om twee beeste te verkoop. Hy het beweer hy het dit by ŉ kollega gekoop – toe vind sy eers uit dit is gesteel.” Volgens Dantjie is Mafolo 12 Januarie in hegtenis geneem en 15 Januarie met ŉ waarskuwing vrygelaat. “Sy het 15 Januarie in die hof verskyn en die saak is tot 19 Februarie uitgestel.” Dantjie het bygevoeg dat die party ŉ beskuldigde se reg om as onskuldig beskou te word tot hul deur ŉ hof skuldig bevind is, respekteer, maar dat die ANC die betrokkenheid van enige van sy lede by strafregtelike aktiwiteite veroordeel. “Ons glo die gereg moet sy gang gaan.”